Ferðafólk, sum komu frá Estonia-vanlukkuni í 1994 á lívi–og familjur teirra, royna nú at fáa sett í verk eina nýggja kanning av vanlukkuni. Talan var um størstu og álvarsligastu skipsvanlukkuna í friðartíð í Eystursjónum. Ikki færri enn 852 av teimum 989, sum vóru við, sjólótust. Stjórnin í Estlandi sigur, at hon fer at seta ein arbeiðsbólk, sum skal gera av, hvat næsta stigið skal vera, eftir at fleiri teirra, sum komu frá vanlukkuni á lívi, og familjur hjá teimum, sum yvirlivdu–og hjá teimum, sum sjólótust, hava vent sær til stjórnina. Tey krevja, at ein nýggj kanning verður sett í verk. “ Familjur til tey, sum fórust í vanlukku, hava biðið um fleiri kanningar, og áðrenn vit kunnu geva teimum eitt haldgott svar, vilja vit hava serfrøðingar at meta um eina slíka kanning,” sigur estiska stjórnin í einum boðum. Arbeiðsbólkurin, sum hevur fleiri limir, sum í dag eru framstandandi ráðharrar í Estlandi, er settur í kjalarvørrinum av eini avgerð í rættinum í Talinn í oktober 2019, sum kravdi estisku stjórnina at svara uppá umbøn frá svenskum ríkisborgarum um at byrja eina umsitingarliga tilgongd fyri síðani at fara undir eina nýggja kanning av álvarsligu skipsvanlukkuni.